Vláda schválila nové opatrenia:

Od 8. marca budú povinné FFP2 respirátory v obchodoch a v MHD, od 15. marca v úplne všetkých interiérových priestoroch.

* Pozitívne testovaní ľudia už nebudú môcť vyjsť z domu. Jedinou výnimkou bude cesta k lekárovi.
* Do platnosti vstupuje od 3. marca zákaz nočného vychádzania. Platiť bude od 20:00 do 01:00. Výnimkou sú len cesty na nevyhnutný výkon práce a na nevyhnutné lekárske ošetrenie.
* Od 3. marca je zakázané cestovať do prírody mimo okres. V prípade obyvateľov Bratislavy bude platiť možnosť vychádzok v rámci kraja a pre obyvateľov Košíc s možnosťou aj do okresu Košice-okolie.
* Škôlky a prvý stupeň ZŠ sa od 3. marca otvoria len pre deti ľudí, ktorí chodia do práce. Zamestnanci a žiaci sa budú testovať dvakrát do týždňa samotestami.
* Spustené bude týždenné sekvenovanie 500 náhodných pozitívnych vzoriek.

Ako sa uvádza v uznesení, opatrenia budú platiť 3 týždne. Cieľom nových protipandemických opatrení je zníženie mobility, spomalenie šírenia infekcie, zamedzenie importu nových mutácií a zredukovanie nárastu hospitalizácií.

**V prípade, že sa do 21. marca nedosiahne žiadaný efekt, pripraví sa zavedenie tvrdého obmedzenia pohybu, zastavenie výroby a uzavretie krajiny, takzvaný lockdown.** Vyplýva to z uznesenia, ktoré v nedeľu schválila vláda.

Zvýšiť sa má tiež počet kontrol vykonávaných príslušníkmi Policajného zboru, nasadenie príslušníkov Ozbrojených síl SR na pomoc pri kontrole dodržiavania opatrení a zabezpečenie dennej medializácie počtu vykonaných kontrol, udelených pokút a exemplárnych prípadov.

Ďalším záväzkom je vyžadovanie striktného dodržiavania minimálnej plochy 15 metrov štvorcových na jedného zákazníka v predajni.